Alsungas pamatskola

Alsungas pamatskola ir skola Alsungas pagastā. Tā atrodas Skolas ielā 11, Alsungā. Skola īsteno vispārizglītojošu programmu. Skolā darbojas vēlēta skolēnu pašpārvalde, kurā iesaistīti 5. — 9. klašu skolēni. Līdz 2022. gadam — Alsungas vidusskola.

Vēsture 

Pirmās ziņas par skolas dibināšanu Alšvangā minētas 1567. gadā, kad Alšvangas muižas īpašnieks Frīdrihs fon Kanics uzcēla luterāņu baznīcu un turpat arī skolas ēku. Skola sekmīgi darbojusies līdz 17. gadsimta sākumam, kad 1634. gadā Alšvangas novads tika nodots Romas katoļu baznīcas pārziņā. Skola savu darbību atsāka 1861. gadā.

Alšvangas skolas ēka uzcelta 1875. gadā. Sākumā tā bijusi vienstāva ēka, bet tad vairākkārtīgi pārbūvēta un paplašināta. 1892. gadā skolu pārveidoja par divklasīgu ministrijas skolu. No 1919. līdz 1940 gadam skola darbojās kā Alšvangas sešklasīgā pamatskola. No 1941. līdz 1944. gadam skola darbojās kā septiņklasīga pamatskola un saucās Alšvangas tautskola. 1945. gada skolu pārveidoja par Alsungas vidusskolu un tā darbojās divās ēkās Skolas (tolaik Uzvaras) ielā 11 un Pils (Komjaunatnes) ielā 1.

1968. gada 3. oktobrī Alsungas vidusskolai piešķīra komjaunieša Eduarda Upeslejas (1914—1944) vārdu. 1986. gadā Alsungas vidusskolas skolēni mācības uzsāka jaunuzceltajā skolas ēkā Skolas ielā 11.

1992. gada 13. februārī skolas nosaukumam noņēma E. Upeslejas vārdu.

2022. gadā Alsungas vidusskola tika reorganizēta par Alsungas pamatskolu.

Direktori 
 Antons Antonovičs (1945—1947)
 Minna Kalniņa (1948—1949)
 Krākupe (pēc laulībām Aļļa) (1949—1950)
 Hofmane (1950—1951)
 Viktorija Reinfelde (1951—1953)
 Kārlis Baumanis (1953—1955)
 Austra Meldere (pēc laulībām Grundmane) (1955—1961)
 Irēna Jeromanova (1961—1964)
 Valdemārs Ankevics (1964—1972)
 Anna Klaiva (1972—1974)
 Jānis Preiss — Prūsis (1974—2003)
 Lija Baumane (kopš 2003. gada)

Sasniegumi 
Mācību priekšmetu olimpiādēs panākumus guvusi Samanta Pētersone:
2013./14.m.g. valsts 2.posma olimpiādēs-1.vieta bioloģijā, matemātikā, 3.vieta-
ģeogrāfijā. 2014./15.m.g.valsts 2.posma olimpiādēs -1.vieta bioloģijā, ekonomikā
2.vieta latviešu valodā un literatūrā, matemātikā, bet valsts olimpiādē ekonomikā 3.vieta.

2012./13.m.g.Paula Stašaite Latvijas vēstures pētījumu konkursā „Lietas-likteņa
liecinieces” saņēma atzinību, bet Oskaram Kalpakam veltītajā literārās jaunrades
konkursā” Uz mājām nu Pulkvedis nāk” tika apbalvota ar braucienu uz Briseli.
2014./15.m.g. LR Saeimas un NATO Parlamentārās Asamblejas organizētajā eseju
konkursā „Ko man šodien nozīmē Latvijas dalība NATO” Paula Stašaite ieguva 2.vietu.

Absolventi 
 Latvijas Nacionālās Operas un Baleta tenors Juris Vizbulis.
 Džeza dziedātāja Jolanta Gulbe-Paškeviča.
 Dziedātāja Ance Krauze, kas sešas reizes saņēmusi Mūzikas ierakstu gada balvu.
 Dziedātājs Kaspars Markševics jeb Cash.
 Ģitārists, konkursa “Dzimuši mūzikai” 2015. gada uzvarētājs Miks Akots,
 Skaņu režisors Jāzeps Arvīds Kulbergs, kas saņēmis «Latvijas Mūzikas ierakstu balvu 2004» par mūža ieguldījumu.
 Absolventes Ilga Leimane, Lidija Jansone un Marija Steimane saņēmušas Triju Zvaigžņu ordeni.

 Inga Pūre, komunikācijas zinātņu doktore, Liepājas Universitātes docente sabiedrisko attiecību jomā, privātās profesionālās izglītības iestādes “Pure Academy” dibinātāja.

 Ārija Ptičkina, pedagoģijas doktore, latviešu valodas mācību grāmatassākumskolai «Zīle» autore, strādājusi Liepājas Universitātē.

 Daiga Kalniņa, pedagoģijas doktore, vairāk kā 30 mācību grāmatu un metodisko materiālu autore, Latvijas Universitātes Pedagoģijas, psiholoģijas un mākslas fakultātes docente, bijusī BJVIC “Rīgas Dabaszinību skola” direktore.

 Jānis Kaminskis, inženierzinātņu doktors, asociētais profesors, Rīgas Tehniskās Universitātes Būvniecības inženierzinātņu fakultātes Ģeomātikas katedras vadītājs, dekāna vietnieks zinātniskajā darbā.

 Zane Lange, Aizupes pamatskolas direktore.

 Absolvente Lana Bērende 1999. gadā ieguva titulu «Vice Miss Globe», bet Kristīne Zdanovska konkursā “Miss un misters Latvija ‘99” ieguva titulu Miss Foto.

 Absolvente Emīlija Sonka 1964. gadā izcīnīja zelta medaļu Pasaules čempionātā riteņbraukšanā.
 
 Dzintars Striks bija Konkurences padomes priekšsēdētāja vietnieks.

Tradīcijas 
 Septembris- Zinību diena. Diena sākas ar dievkalpojumu. Īpaša uzmanība tiek veltīta pirmklasniekiem. Notiek arī skolas vecāku sapulce.

 Skolotāju dienā stundas vada 12.klases skolēni. Skolēni gatavo apsveikumus skolotājiem, dienas otrajā pusē skolotāji dodas ekskursijā.

 Lāčplēša dienas atzīmēšanā par tradīciju kļuvis pasākums;Gaismas logi, kad skolas logos tiek iedegtas svecītes un dziedātas patriotiskas dziesmas. Pirms Lāčplēša dienas skolēni sacenšas militarizētā stafetē.

 Latvijas Republikas Proklamēšanas dienai 18. novembrī veltītie pasākumi tiek organizēti sadarbībā ar Alsungas novada muzeju. Skolā notiek svinīgā sanāksme.

 Ziemassvētku koncerta scenāriju veido 11. klases skolēni. Pēc koncerta ir balle.
 Žetonu vakarā 5.-11. klašu skolēni gatavo apsveikumus, bet 12. klase priekšnesumu, kas lielākoties ir teātra izrāde vai muzikāls uzvedums. Uz Žetonu vakaru sabrauc skolas absolventi, lai tiktos ar klasesbiedriem un skolotājiem.

 Mātes dienas koncertu gatavo interešu izglītības pulciņu audzēkņi.
 Pēdējais zvans ir īpaša diena topošajiem absolventiem. Absolventu mācību klasi iepriekšējā vakarā grezno 8. un 11.klašu skolēni. Pēdējā zvana dienā absolventi „ceļo” pie visām klasēm, kuras ir sagatavojušas dažādus uzdevumus un apsveikumus.

 Sporta dienas: Olimpiskā diena rudenī, ziemas sporta diena (1.-4.kl.), pavasara sporta diena (to organizē 12.klases skolēni).

 Katru gadu tiek organizēta ekskursija skolēniem (1.-4.kl., 5.-12.kl.), kuriem ir labākie mācību sasniegumi. Maršrutu izvēlas skolēni paši.

 9. un 12. klašu izlaidumi.
 Ik pēc 5 gadiem notiek Alsungas vidusskolas absolventu salidojums.

Ārējās saites 

Skolas Kuldīgas novadā
Skolas Latvijā